รองนายกรัฐมนตรีและรัฐมนตรีว่าการกระทรวงกลาโหม ระบุ ยังไม่พบการสร้างสถานการณ์ก่อนการเลือกตั้ง พร้อมยืนยัน ฝ่ายความมั่นคงพร้อมสนับสนุนคณะกรรมการการเลือกตั้ง ให้จัดการเลือกตั้งเป็นไปด้วยความเรียบร้อย
พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงสถานการณ์ด้านความมั่นคงก่อนวันเลือกตั้ง ว่า ขณะนี้ทุกอย่างเป็นไปด้วยความเรียบร้อย ยังไม่มีข่าวเรื่องการป่วนหรือการสร้างสถานการณ์ ซึ่งกำลังของฝ่ายทหารและตำรวจก็มีความพร้อมที่จะให้การสนับสนุนคณะกรรมการการเลือกตั้ง หรือ กกต. ในการจัดการเลือกตั้ง         ส่วนกรณีข้อกังวล เกี่ยวกับการจัดเก็บบัตรเลือกตั้งล่วงหน้านั้น เห็นว่าเป็นหน้าที่ของ กกต. ที่จะต้องดำเนินการ พร้อมปฏิเสธให้ความเห็นเกี่ยวกับกรณีการเผยแพร่คลิปหาเสียงของนายกรัฐมนตรี โดยระบุเพียงว่าต้องไปถามความรู้สึกจากประชาชน ซึ่งส่วนตัวและนายกรัฐมนตรี ขณะนี้ยังคงปฏิบัติภารกิจตามปกติ        รองนายกรัฐมนตรีและรัฐมนตรีว่าการกระทรวงกลาโหม ยังกล่าวถึงกรณีเจ้าหน้าที่ตำรวจ อายัดทรัพย์ของนายวิสุทธิ์ ไชยณรุณ ผู้สมัครสมาชิกสภาผู้แทนราษฎรจังหวัดพะเยา เขต 2 พรรคเพื่อไทย ว่าเป็นการดำเนินการของเจ้าหน้าที่ตามกฎหมาย ซึ่งไม่เกี่ยวข้องกับเรื่องการเมือง ยืนยันไม่ใช่กลั่นแกล้ง และไม่หวั่นว่าจะถูกนำมาประเด็นโจมตีทางการเมือง เพราะเจ้าหน้าที่มีหลักฐานชัดเจน จึงได้ดำเนินการดังกล่าว